Na osnovu člana 10. stav (1) Zakona o Budžetu institucija Bosne i Hercegovine i međunarodnih obaveza Bosne i Hercegovine za 2023. godinu („Službeni glasnik BiH“, broj 22/23) i člana 17. Zakona o Vijeću ministara Bosne i Hercegovine („Službeni glasnik BiH“, br. 30/03, 42/03, 81/06, 76/07, 81/07, 94/07 i 24/08), na prijedlog Ministarstva civilnih poslova Bosne i Hercegovine, Vijeće ministara Bosne i Hercegovine, na 31. sjednici, održanoj 7. 12. 2023. godine, donijelo je

**O D L U K U**

**O KRITERIJIMA ZA RASPORED SREDSTAVA IZ TEKUĆEG GRANTA ZA REALIZACIJU PROJEKATA BILATERALNE SARADNJE U OBLASTI NAUKE NA OSNOVU MEĐUNARODNIH SPORAZUMA ZA 2023. GODINU**

**Član 1.**

**(Predmet Odluke)**

Ovom odlukom utvrđuju se kriteriji i druga pitanja vezana uz raspored sredstava iz tekućeg „Granta zarealizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu.

**Član 2.**

**(Upotreba izraza u muškom ili ženskom rodu)**

Riječi koje su radi preglednosti u propisu navedene u jednom rodu bez diskriminacije se odnose i na muški i na ženski rod.

**Član 3.**

**(Sredstva)**

1. Sredstva za tekući „Grant zarealizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu u iznosu od 100.000,00 KM predviđena su u budžetu Ministarstva civilnih poslova Bosne i Hercegovine (u daljem tekstu: Ministarstvo) za 2023. godinu na poziciji „Tekući transferi i grantovi“.
2. Sredstva se raspoređuju putem Poziva za iskazivanje interesa za sredstva iz „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu (u daljem tekstu: Poziv) i u skladu sa kriterijima definisanim ovom odlukom.

**Član 4.**

**(Pravo na podnošenje)**

Pravo na podnošenje Zahtjeva za raspored sredstava po Pozivu za iskazivanje interesa za sredstva iz „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu (u daljem tekstu: Zahtjev za raspored sredstava) imaju javni univerziteti u Bosni i Hercegovini.

**Član 5.**

**(Izuzeće)**

Ako podnosilac Zahtjeva za raspored sredstava do dana objave Poziva za 2023. godinu nije izvršio sve svoje obaveze iz ranije zaključenih ugovora sa Ministarstvom, njegov zahtjev se ne razmatra.

**Član 6.**

**(Namjena sredstava)**

Namjena sredstava iz člana 3. stava (1) ove odluke je sufinansiranje međunarodne naučno-istraživačke saradnje bosanskohercegovačkih javnih univerziteta i univerziteta iz zemalja sa kojima Bosna i Hercegovina ima zaključene bilateralne sporazume u oblasti nauke: Hrvatske, Slovenije, Austrije, Crne Gore, Sjeverne Makedonije, Srbije i Turske. To podrazumijeva troškove putovanja i boravaka istraživača iz Bosne i Hercegovine i navedenih zemalja sa kojima Bosna i Hercegovina ima zaključene bilateralne sporazume u oblasti nauke, te koji izvode zajedničke naučno-istraživačke projekte (u daljem tekstu: bilateralni projekti) u periodu 2024/2025. godine.

**Član 7.**

**(Cilj granta)**

Cilj ovog granta je:

1. jačanje naučno-istraživačke saradnje između Bosne i Hercegovine i zemalja sa kojima Bosna i Hercegovina ima zaključene bilateralne sporazume u oblasti nauke,
2. povećanje mobilnosti domaćih istraživača i broja gostovanja vrhunskih istraživača iz zemalja sa kojima Bosna i Hercegovina ima zaključene bilateralne sporazume u oblasti nauke u Bosni i Hercegovini, kao i
3. povećanje broja prijava domaćih istraživača na pozive u okviru okvirnih programa Evropske unije u oblasti istraživanja i inovacija i na ostale međunarodne naučno-istraživačke javne pozive.

**Član 8.**

**(Kriteriji za vrednovanje Zahtjeva za raspored sredstava)**

Pri razmatranju podnesenog Zahtjeva za raspored sredstava vrednuje se:

(1) broj realizovanih bilateralnih projakata sa univerzitetima iz zemalja sa kojima Bosna i Hercegovina ima zaključene bilateralne sporazume u oblasti nauke,

(2) dosadašnji rad na projektima u Okvirnim programima Evropske unije za istraživanje i tehnološki razvoj, te programima COST i EUREKA;

(3) potencijal koji projekat ima da poboljša svoju primjenu kroz okvirne programe Evropske unije, tj. ostvarili su potencijalno umrežavanje sa poznatim međunarodnim istraživačkim infrastrukturama ili prepoznatljivim međunarodnim istraživačkim timovima.

**Član 9.**

**(Postupak objave Poziva)**

Ministarstvo, nakon stupanja na snagu ove odluke, aktom poziva javne univerzitete u Bosni i Hercegovini da iskažu interes za sredstva iz „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu, a isti se objavljuje i na web stranici Ministarstva.

**Član 10.**

**(Potrebna dokumentacija i način dostavljanja)**

(1) Prilikom dostavljanja Zahtjeva za raspored sredstava, podnosilac obavezno prilaže sljedeću dokumentaciju:

1. Potpisan i ovjeren pečatom podnosioca Zahtjev za raspored sredstava po Pozivu za iskazivanje interesa za sredstva iz „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu;
2. Potpisan i ovjeren pečatom podnosioca Plan aktivnosti koji sadrži narativno opisane projektne aktivnosti; zatim podatke/dokaze o ispunjavanju kriterija iz člana 8. ove odluke; dokaz o učešću u međunarodnim programima; perspektive dalje saradnje; plan razmjene istraživača i potrebna sredstva, odnosno plan budžeta za realizaciju projekta;
3. Rješenje o registraciji (original ili kopija ovjerena od strane nadležnog organa);
4. Uvjerenje o poreznoj registraciji podnosioca Zahtjeva (identifikacioni broj) (kopija ovjerena od strane nadležnog organa);

e) Zvaničan dokument banke iz kojeg je vidljiv transakcioni račun podnosioca Zahtjeva i da isti nije blokiran (budžetski korisnici treba da dostave uredno potpisanu i službenim pečatom ovjerenu instrukciju za plaćanje koja podrazumijeva transakcioni račun banke, broj budžetske organizacije, vrstu prihoda i broj opštine) (original ili kopija ovjerena od strane nadležnog organa), dokument ne smije biti stariji od 30 dana;

(2) Dokumentacija iz stava (1) ovog člana dostavlja se istim redoslijedom kako je navedeno u stavu (1) ovog člana i mora biti uvezana u cjelinu.

(3) Dokumentacija koja nije uvezana na način definisan stavom (2) ovog člana ne razmatra se i smatra se neurednom.

(4) Dokumentacija iz stava (1) ovog člana dostavlja se u zatvorenoj koverti, isključivo putem pošte Ministarstvu, u roku od sedam dana od dana objave Poziva za iskazivanje interesa za sredstva iz „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023 na web stranici Ministarstva, sa naznakom:

„Zahtjeva za raspored sredstava po Pozivu za iskazivanje interesa za sredstva iz „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu, Ministarstvo civilnih poslova Bosne i Hercegovine, Trg BiH 1, 71 000 Sarajevo“.

**Član 11.**

**(Vrednovanje podnesenih projekata)**

1. Ministrica civilnih poslova Bosne i Hercegovine imenuje Komisiju za razmatranje Zahtjeva za raspored sredstava iz „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu (u daljem tekstu Komisija).
2. Komisija ima pet članova i sekretara.
3. Komisija iz stava (1) ovog člana vrši provjeru kompletnosti pristigle dokumentacije i razmatra pristigle Zahtjeve u skladu sa kriterijima iz člana 8. ove odluke.
4. Komisija vrednuje pristigle Zahtjeve bodujući svaki kriterij u rasponu od 5 do 20 bodova i sačinjava Prijedlog odluke o rasporedu sredstava namjienjenih za tekući „Grant za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu.
5. Zahtjev za raspored sredstava, ocijenjen sa više od 51 bod, predlaže se za sufinansiranje.

**Član 12.**

**(Odluka o rasporedu sredstava)**

1. Odluku o rasporedu sredstava namijenjenih za tekući „Grant za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu (u daljem tekstu: Odluka o rasporedu sredstava) donosi Vijeće ministara Bosne i Hercegovine, na prijedlog Ministarstva.
2. Nakon što Vijeće ministara Bosne i Hercegovine donese Odluku o rasporedu sredstava i nakon njenog objavljivanja u „Službenom glasniku BiH”, odluka se objavljuje na internet stranici Ministarstva.

**Član 13.**

**(Obavijesti)**

(1) Podnosioci, čiji Zahtjevi nisu stigli blagovremeno, koji su neuredni ili nepotpuni, odnosno nisu ispunili kriterije, obavještavaju se o tome putem službene internet stranice Ministarstva.

(2) Podnosioci, koji su učestvovali na Pozivu i kojima su raspoređena sredstva iz „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu smatraju se obaviještenim objavljivanjem Odluke o rasporedu sredstava u „Službenom glasniku BiH” i na službenoj internet stranici Ministarstva.

**Član 14.**

**(Ugovor o korištenju raspoređenih sredstava)**

1. Sa subjektima kojima su odobrena sredstva na osnovu podnesenog Zahtjeva u skladu sa ovom odlukom, Ministarstvo zaključuje ugovor, kojim se definišu obaveze obje strane.
2. Ako korisnik sredstava ne prihvati uslove propisane ugovorom iz stava (1) ovog člana, gubi pravo na korištenje sredstava, te je u tom slučaju dužan pisanim putem o tome obavijestiti Ministarstvo u roku od sedam dana.

**Član 15.**

**(Izvještaj o utrošku sredstava)**

(1) Izvještaj o utrošku sredstava (u daljem tekstu: Izvještaj) korisnik sredstava podnosi Ministarstvu, na obrascu za izvještaj čiji primjerak korisnik dobija uz ugovor, a može se preuzeti na web stranici Ministarstva, najkasnije 30 dana nakon završetka projekta.

(2) Izvještaj obavezno sadrži kopije originalnih fiskalnih i ostalih propisanih računovodstvenih isprava za sve troškove nastale po odobrenom projektu u skladu sa važećim zakonskim propisima koji regulišu ovu oblast.

(3) Ako korisnik sredstava ne dostavi izvještaj u skladu sa st. (1) i (2) ovog člana, Ministarstvo traži povrat cjelokupnog iznosa doznačenih sredstava na Jedinstveni račun trezora Bosne i Hercegovine u roku od 30 dana od dana kada Ministarstvo pisanim putem to od njega zatraži. Ako korisnik sredstava ne izvrši povrat sredstava, Ministarstvo pokreće postupak pred nadležnim organom protiv korisnika sredstava koji nije opravdao doznačena sredstva i zabranjuje se apliciranje istom na javne pozive koje raspisuje Ministarstvo u periodu od tri godine.

(4) Korisnik sredstava je dužan da vodi odvojenu i preciznu finansijsku dokumentaciju tako da se sva plaćanja i troškovi načinjeni prema odobrenom projektu lako mogu identifikovati.

(5) Korisnik sredstava je dužan da čuva originalne računovodstvene knjige i originalnu finansijsku dokumentaciju, te da, u slučaju potrebe, računovodstvene knjige i drugu finansijsku dokumentaciju ustupi za razmatranje i kontrolu Ministarstvu ili bilo kojoj drugoj osobi koju ovlasti Vijeće ministara Bosne i Hercegovine ili bilo kom drugom zakonom ovlaštenom organu.

(6) Korisnik sredstava može da izvrši realokaciju u iznosu do 15 % unutar utrošenih aktivnosti bez posebne saglasnosti Ministarstva, što posebno navodi u izvještaju sa obrazloženjem.

**Član 16.**

**(Kontrola utrošenih sredstava)**

(1) Kontrola realizacije utrošenih sredstava se vrši na osnovu dostavljenog kompletnog narativnog izvještaja i izvještaja o utrošku sredstava.

(2) Kontrola iz stava (1) ovog člana uključuje:

a) analizu narativnog izvještaja o realizaciji projekta koju vrši Sektor za nauku i kulturu u Ministarstvu na osnovu koje se utvrđuje učinak realizovanog projekta, te

b) analizu izvještaja o utrošku sredstava koju vrši Komisija za finansijsku kontrolu.

(3) Komisiju za kontrolu utrošenih sredstava iz stava (2) tačka b) ovog člana imenuje ministrica civilnih poslova Bosne i Hercegovine i sastoji se od četiri člana i sekretara iz Ministarstva.

(4) Članovi Komisije za kontrolu utrošenih sredstava ne mogu biti osobe koje su učestvovale u radu Komisije za razmatranje primljenih projekata na osnovu objavljenog javnog poziva za raspored sredstava iz „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu.

(5) Zadatak Komisije za za kontrolu utrošenih sredstava je da izvrši kontrolu realizacije utrošenih sredstava po tekućem „Grantu za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu, a na osnovu analize dostavljenog izvještaja o utrošku sredstava i to:

a) Da li su troškovi za svaku navedenu stavku prihvatljivi i u skladu sa strukturom troškova projekta;
b) Da li je utrošak sredstava za svaku navedenu stavku stvarno nastao i da li se odnosi na korisnika sredstava (fakture, ugovori, dokazi o plaćanju i sl.);

c) Da li je utrošak sredstava za svaku navedenu stavku opravdan relevantnim dokazima i posebnom pratećom dokumentacijom (računi, platni izvodi i sl.);

d) Da li je korisnik sredstava transparentno trošio raspoređena sredstva u skladu sa članom 15. stav (3) ove odluke;

(6) Ako Komisija za kontrolu utrošenih sredstava iz stava (2) ovog člana kod korisnika sredstava u izvještaju utvrdi greške tehničke prirode, koje podrazumijevaju nepravilno popunjene obrasce za izvještaj i slične tehničke greške, korisnik sredstava se obavještava pisanim putem, ili putem fax-a ili telefonom ili e-mailom, o potrebi otklanjanja utvrđenih nedostataka u roku od 15 dana od prijema obavijesti. Ako korisnik sredstava u zadanom roku ne otkloni nedostatke, Ministarstvo upućuje zahtjev korisniku sredstava da izvrši povrat cjelokupnog iznosa doznačenih sredstava za koji je utvrđen nenamjenski utrošak, u roku od 30 dana od dana kada Ministarstvo pisanim putem to od njega zatraži. Ako se sredstva ne uplate u navedenom roku, Ministarstvo pokreće postupak pred nadležnim organom protiv korisnika sredstava koji nije opravdao doznačena sredstva i zabranjuje se apliciranje istom na javne pozive koje raspisuje Ministarstvo u periodu od tri godine.

(7) Ako korisnik sredstava nije utrošio cjelokupna doznačena sredstva za realizaciju odobrenog projekta, dužan je da izvrši povrat neutrošenih sredstava uplatom istih na Jedinstveni račun trezora Bosne i Hercegovine u roku od 30 dana od dana završetka projekta uz obrazloženje. Ako se sredstva ne uplate u navedenom roku, Ministarstvo pokreće postupak pred nadležnim organom protiv korisnika sredstava koji nije opravdao doznačena sredstva i zabranjuje se istom apliciranje na javne pozive koje raspisuje Ministarstvo.

(8) Korisnik sredstava, u situacijama kada po zahtjevu Ministarstva izvrši povrat sredstava, dužan je o tome da obavijesti Ministarstvo i dostavi dokaz o izvršenom povratu sredstava Ministarstvu.

(9) Komisija za kontrolu utrošenih sredstava, po završetku rada, dostavlja Vijeću ministara Bosne i Hercegovine, putem Ministarstva, Izvještaj o utrošku sredstava iz tekućeg „Granta za realizaciju projekata bilateralne saradnje u oblasti nauke na osnovu međunarodnih sporazuma“ za 2023. godinu.

**Član 17.**

**(Stručno - analitička podrška)**

Stručno - analitičku podršku Komisiji za kontrolu utrošenih sredstava pruža Sektor za nauku i kulturu Ministarstva.

**Član 18.**

**(Korištenje naziva Ministarstva)**

Korisnik sredstava dužan je da pribavi saglasnost Ministarstva za korištenje naziva Ministarstva.

**Član 19.**

**(Stupanje na snagu)**

Ova odluka stupa na snagu danom donošenja i objavljuje se u „Službenom glasniku BiH“.

**VM broj /23 Predsjedavajuća**

 **Vijeća ministara BiH**

 **2023. godine**

**Sarajevo Borjana Krišto**